

**प्रेस विज्ञप्ति**

कोरोनाभाइरस महामारीको नियन्त्रण गर्न र आममानिसको ज्यान जोगाउन भनेर सरकारले गत चैत ११ गते लगाएको बन्दाबन्दी बिभिन्न स्वरुप र ढाँचामा अहिले पनि जारी छ । यसअनुसारले व्यापार तथा व्यवसाय प्रभावित भएको ६ महिनाभन्दा बढी भइसकेको छ । पर्यटन, होटल तथा शिक्षा लगायतका सेवा व्यवसाय पूर्णतयाः ठप्प छन् भने अन्य उद्योग तथा व्यवसायहरु पनि आंशिक तथा पूर्ण प्रभावित बनेका छन् । उद्योगहरु १५ देखि २५ प्रतिशत क्षमतामा चलेका छन् भने कतिपयलाई कच्चा पदार्थ तथा मानव स्रोत जुटाउन हम्मे छ । यसले व्यवसायीको लगानी जोखिममा परेको छ भने लाखौं रोजगारी प्रभावित बनेका छन् ।

नेपाल राष्ट्र बैंकको कोभिड १९ ले अर्थतन्त्रमा पारेको प्रभावबारेको अध्ययनले उद्योगधन्दा पुरानो अवस्थामा फर्किन नौ महिना लाग्ने भनेको थियो । अब त्यो समय बढेर संभवतः दुई वर्ष पुगिसकेको छ भने पर्यटन क्षेत्र बौरिन चारदेखि पाँच वर्षसम्म लाग्ने अनुमानहरु सार्वजनिक भएका छन् । यसले व्यवसायीको मनोबल लगातार घट्दै गएको छ । अर्कातर्फ बन्दाबन्दीको नाममा ब्यापार व्यवसाय गर्न रोक लगाए पनि महामारी नियन्त्रणमा आउन सकेको छैन । बन्दाबन्दी कोभिड १९ को नियन्त्रणको प्रभावकारी उपाय हो भन्नेमा शंका देखिन थालेको छ । यसरी महामारी नियन्त्रण नहुने र व्यवसाय पनि सञ्चालन नगर्ने हो भने देशको अर्थतन्त्रमा गम्भीर धक्का लाग्ने पक्का छ ।

गरिखाने बर्गलाई अप्ठ्यारो परेको यो समयमा प्रविधिमा पहुँच नहुनेहरु झनै समस्यामा परेका छन् । त्यसैले संघीय तथा स्थानीय सरकारहरुले आवश्यक स्वास्थ्य तथा सुरक्षाका मापदण्डहरुमा कडाइ र अनुगमन गरी ब्यापार व्यवासाय खोल्न सहजीकरण गर्नु पर्ने आवश्यकता छ । सम्माननिय प्रधानमन्त्री केपी शर्मा ओलीले पनि आइतबार व्यवसाय क्षेत्रका प्रतिनिधि संस्थाहरुसँगको छलफलमा वातावरण सहज बनाउन आफू सकारात्मक भएको बताउनु भएको थियो । त्यसैले स्वास्थ्य तथा सुरक्षा मापदण्ड उल्लंघन गर्नेहरुलाई कडा कारवाहीको व्यवस्था गरी व्यवसाय सञ्चालनको वातावरण मिलाउन कम्प्युटर एशोसिएसन नेपाल महासंघ (क्यान महासंघ) सरकारलगायत सम्पूर्ण सरोकारवालाहरुसँग आग्रह गर्दछ ।

नेपालभर केहि हप्तादेखि विभिन्न प्रकारका निषेधाज्ञाका कारण आर्थिक गतिविधि संचालन ठप्प रहिरहेको परिप्रेक्षमा २५ गते भित्र कर विवरण तथा कर भुक्तानी गर्नै पर्ने र नतिरेमा जरिवाना लाग्ने ब्यबस्था अव्यवहारिक रहेको र यसमा सहुलियतपुर्ण ब्यबस्था गरिदिन समेत क्यान महासंघ नेपाल सरकारसंग अनुरोध गर्दछ ।

यसका साथै, प्रविधिको विस्तार र पहुँचले अप्ठ्यारो समयमा आमजनतालाई अत्यावश्यक सेवा लिन र व्यवसायीलाई सेवा दिन सहज र सुरक्षित हुने भएकाले सूचना प्रविधिको विकासमा विशेष ध्यान दिन र यस क्षेत्रका व्यवसायलाई यथा-संभव सुविधा वा सहुलियत दिई प्रोत्साहित गर्नुहुन सरोकारवालाहरुलाई क्यान महासंघ अनुरोध गर्दछ ।

धन्यवाद ।



नारायण थापा  
महासचिव

मितिः २०७७ भदौ २४ गते, बुधवार